Document ID: 32004R2108

Title and Content:
ΚΑΝΟΝΙΣΜΌΣ (ΕΚ) αριθ. 2108/2004 ΤΗΣ ΕΠΙΤΡΟΠΉΣ της 10ης Δεκεμβρίου 2004 για τροποποίηση του κανονισμού (ΕΚ) αριθ. 1420/2004 για να καθοριστεί σε ποιο βαθμό μπορεί να δοθεί συνέχεια στις αιτήσεις για δικαιώματα εισαγωγής που έχουν υποβληθεί για την ποσόστωση βάσει του κανονισμού (ΕΚ) αριθ. 1203/2004 στον τομέα του κατεψυγμένου βοείου κρέατος, και όσον αφορά τους διοικητικούς κανόνες για τη χορήγηση ορισμένων δικαιωμάτων εισαγωγής Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, τον κανονισμό (ΕΚ) αριθ. 1254/1999 του Συμβουλίου, της 17ης Μαΐου 1999, περί κοινής οργανώσεως της αγοράς στον τομέα του βοείου κρέατος (1), τον κανονισμό (ΕΚ) αριθ. 1203/2004 της Επιτροπής, της 29ης Ιουνίου 2004, για το άνοιγμα και τον τρόπο διαχείρισης δασμολογικής ποσόστωσης για κατεψυγμένο βόειο κρέας του κωδικού ΣΟ 0202 και προϊόντων του κωδικού ΣΟ 0206 29 91 (1η Ιουλίου 2004 έως 30 Ιουνίου 2005) (2), και ιδίως το άρθρο 5, Εκτιμώντας τα ακόλουθα: (1) Το άρθρο 1 του κανονισμού (ΕΚ) αριθ. 1203/2004 καθορίζει σε 53 000 τόνους την ποσότητα της ποσόστωσης για τα προϊόντα του κωδικού ΣΟ 0202 και τα προϊόντα του κωδικού ΣΟ 0206 29 91, βάσει της οποίας οι εισαγωγείς στην Κοινότητα μπορούν να υποβάλουν αίτηση για δικαιώματα εισαγωγής. (2) Λόγω του ότι τα δικαιώματα εισαγωγής για τα οποία έχουν υποβληθεί αιτήσεις υπερβαίνουν τη διαθέσιμη ποσότητα που αναφέρεται στο άρθρο 1 του κανονισμού (ΕΚ) αριθ. 1203/2004, καθορίστηκε ο συντελεστής μείωσης των ζητηθέντων δικαιωμάτων εισαγωγής στο άρθρο 1 του κανονισμού (ΕΚ) αριθ. 1420/2004 της Επιτροπής (3), σύμφωνα με το άρθρο 5 του κανονισμού (ΕΚ) αριθ. 1203/2004. (3) Μετά τη δημοσίευση του ανωτέρου συντελεστή μείωσης, η Επιτροπή ενημερώθηκε από το Ηνωμένο Βασίλειο και τη Μάλτα ότι οι ανακοινώσεις τους στην Επιτροπή για τις αιτήσεις δικαιωμάτων εισαγωγής, σύμφωνα με το άρθρο 4 παράγραφος 2 του κανονισμού 1203/2004 περιελάμβαναν ορισμένα διοικητικά σφάλματα όσον αφορά τις ποσότητες αναφοράς που προβλέπονται στο άρθρο 3 του εν λόγω κανονισμού, βάσει των οποίων πρέπει να καθοριστεί το επίπεδο των δικαιωμάτων πρόσβασης των εμπορευομένων στην ποσόστωση. (4) Ο συμψηφισμός, αφενός, των μεγαλύτερων ποσοτήτων που δηλώθηκαν και, αφετέρου, των μικρότερων ποσοτήτων που δηλώθηκαν έχει ως αποτέλεσμα την εφαρμογή υψηλότερου συντελεστή βάσει του οποίου οι αιτήσεις για δικαιώματα εισαγωγής μπορούν να γίνουν αποδεκτές. (5) Συνεπώς, ο συντελεστής μείωσης που αναφέρεται στο άρθρο 5 του κανονισμού (ΕΚ) αριθ. 1203/2004 υπολογίζεται εκ νέου βάσει της διορθωμένης συνολικής ποσότητας αναφοράς. (6) Ο κανονισμός (ΕΚ) αριθ. 1420/2004 τροποποιείται αναλόγως. (7) Το επίπεδο των δικαιωμάτων εισαγωγής για κάθε εμπορευόμενο ο οποίος έχει υποβάλει αίτηση δυνάμει του κανονισμού (ΕΚ) αριθ. 1203/2004 πρέπει ωστόσο να υπολογιστεί εκ νέου μόνο βάσει του νέου αυτού συντελεστή, σε περίπτωση που ο εμπορευόμενος επιθυμεί να λάβει περισσότερα δικαιώματα. Κατά συνέπεια, πρέπει να καθοριστούν οι ενδεδειγμένοι κανόνες. (8) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης βοείου κρέατος, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Το άρθρο 1 του κανονισμού (ΕΚ) αριθ. 1420/2004 αντικαθίσταται από τα ακόλουθα: «Άρθρο 1 Κάθε αίτηση για δικαιώματα εισαγωγής που υποβάλλεται σύμφωνα με το άρθρο 4 παράγραφος 1 του κανονισμού (ΕΚ) αριθ. 1203/2004 ικανοποιείται μέχρι ποσοστού 14,96825 % των ζητηθέντων δικαιωμάτων εισαγωγής». Άρθρο 2 Τα αυξημένα δικαιώματα εισαγωγής που προκύπτουν από τον εκ νέου υπολογισμό των δικαιωμάτων αυτών, βάσει του συντελεστή που καθορίζεται στο άρθρο 1, χορηγούνται μόνο μετά από αίτηση του σχετικού εμπορευομένου. Πριν από τη χορήγηση των αυξημένων δικαιωμάτων εισαγωγής, μαζί με την αίτηση συνιστάται εγγύηση εκ μέρους του σχετικού εμπορευομένου για τις σχετικές ποσότητες που πρέπει να υπολογιστεί κατ' εφαρμογή mutatis mutandis του άρθρου 6 παράγραφος 1 του κανονισμού (ΕΚ) αριθ. 1203/2004. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 10 Δεκεμβρίου 2004.

Classification Labels:
986
703
36

Label Descriptions:
{"986": "Εμπορικές πράξεις", "703": "Εμπορική νομοθεσία", "36": "ΕΜΠΟΡΙΟ"}

EuroVoc IDs (Original): 2519
1258
614
3258
2737

EuroVoc IDs (Expanded): 2519
1258
614
3258
2737

Dataset Source: meu

Split: train